Məlumat üçün deputat həmkarlarıma çatdırmaq istəyirəm ki, Azərbaycan 2011-ci ilin sentyabrında BMT-nin Ümumdünya Turizm Təşkilatı Baş Assambleyasının 14-cü sessiyasının qərarı ilə dünyanın 154 ölkəsindən biri kimi bu quruma tamhüquqlu üzv seçilmişdir. Turizm sahəsinin ölkəmiz üçün aktuallığını şərtləndirərkən ilk növbədə qeyd etməliyik ki, ötən ilin əvvəlindən bu problemin həlli ilə bağlı dövlət başçımız tərəfindən 14 rəsmi sənəd imzalanmış, Turizm Şurası təsdiq olunmuş, müvafiq sərəncamla parlamentə yüksək etimad göstərilərək Turizm haqqında qanunun hazırlanması tövsiyə edilmişdir. Turist axınını sürətləndirmək və rahatlığını təmin etmək məqsədi ilə “ASAN Viza” sistemi yaradılmış və bu sahəyə xüsusi diqqət verilmişdir. Bütün bu addımlar Milli Məclis rəhbərliyinin diqqətindən yayınmamış, hörmətli Sədrimizin tapşırığı ilə il yarımdır ki, Turizm haqqında qanun layihəsinin hazırlanması üzərində komitədə ardıcıl iş aparılmışdır. Belə ki, dünyanın bu yönümlü 10-a qədər qanunu tərcümə olunmuş, bu materiallar sizə paylanmışdır. Genişəhatəli hüquqi sənəd komitədə vaxtaşırı müzakirə edilmiş, ciddi ixtisarlara məruz qalmış, tənqid və iradlar düzəlişlərdə nəzərə alınmışdır. Layihənin həcmi və maddələrin çoxluğu ilə bağlı səslənən bəzi fikirlər həllini ona görə tamamilə tapmamışdır ki, məqsəd sənədin daha çox dəqiqlik, ünvanlılıq və konkretlik tələb etməsi olmuşdur. Təkcə onu demək kifayətdir ki, turizm mövzusunun aktuallığı MDB Parlament Assambleyasının diqqətindən də yayınmamış, bu hüquqi sənədin təkcə bir qolu olan sosial turizmə həsr olunmuş 48 maddəli, 63 səhifəlik model qanun layihəsi hazırda Sankt-Peterburqda müzakirə olunur və onun yaxın gələcəkdə qəbul edilməsi gözlənilir. Bu da onu göstərir ki, turizm sənayesi çərçivəsində olan münasibətlərin tənzimlənməsi daha ətraflı və konkret müddəalarla təsbit olunmuş dəqiq və hüquqi baza tələb edir.